La cartellera de cinema de Burjassot proposa sis pel·lícules per als últims dies de juliol
2025-07-24

Per a acomiadar juliol en gran, un total de sis pel·lícules diferents desfilaran pels projectors de les sales de cinema de Burjassot que, durant este el mes, són dos: la clàssica del Cinema Tívoli, i la Terrassa d’Estiu, a l’Auditori de la Casa de Cultura, per a les sessions nocturnes de cinema a l’aire lliure. Durant el mes d’agost, la programació cinematogràfica de Burjassot es concentrarà a l’Auditori de la Casa de Cultura.

Les entrades per a gaudir de les estrenes més actuals a Burjassot, tant al Cinema Tívoli com a l’Auditori de la Casa de Cultura, tenen un preu únic de 4 euros i es poden adquirir telemàticament, en la pàgina web del Cinema Tívoli, o en la taquilla de les dos sales, des de mitja hora abans de l’estrena de cada projecció.

A la Terrassa d’Estiu, la setmana començarà amb la reposició de Padre no hay más que uno: Nido completo, comèdia estiuenca on n’hi haja amb la que Santiago Segura tanca la seua exitosa saga. La pel·lícula aterrarà en la pantalla gran de l’Auditori el dimecres 23 i el dijous 24 de juliol, a les 22.15 hores.

Del divendres 25 al diumenge 27, també a les 22.15 h, l’Auditori es convertirà en un espectacular circuit d’automobilisme amb l’arribada de F1: La película, una trepidant cinta que, dirigida per Joseph Kosinksi i protagonitzada per Brad Pitt, se centra en la figura de Sonny Hayes, el fenomen més prometedor de la Fórmula 1 en la dècada de 1990, fins que un accident en la pista va acabar pràcticament amb la seua carrera.

Per part seua, al Cinema Tívoli arriba Elio, la nova proposta de Pixar. El protagonista és un xiquet d’onze anys, Elio, que amb una imaginació desbordant i una enorme obsessió pels extraterrestres, lluita per encaixar en la societat fins que, de sobte, és transportat a l’espai i allí és identificat per error com l’ambaixador galàctic de la Terra. Elio es projectarà el divendres 25, el dissabte 26, el diumenge 27 i el dilluns 28 de juliol, a les 18.00 h.

També el Cinema Tívoli acollirà la reposició de Jurassic World: El Renacer, el divendres 25 i el dissabte 26 de juliol, a les 20.15 h. La mítica saga de dinosaures torna amb un nou lliurament que, com bé té acostumat al seu públic fidel, mescla acció, ciència-ficció i espectaculars efectes visuals, plantejant una vegada més el dilema entre ciència, poder i naturalesa.

La programació continuarà al Cinema Tívoli el diumenge 27 i el dilluns 28, a les 20.15 h, amb la reposició de Voy a pasármelo mejor. Es tracta de la comèdia musical que recupera els grans èxits del pop espanyol per a contar una història de retrobaments, amor i amistat, protagonitzada de nou pels Pitus, que anys més tard tornen, adolescents i de campament d’estiu. La cinta és la segona part de Voy a pasármelo bien i està dirigida per Ana de Alva.

La cartellera cinematogràfica del mes de juliol a Burjassot es tancarà amb la pel·lícula espanyola Bajo un volcán, que tindrà les seues projeccions el dimecres 30 i el dijous 31 de juliol, a les 22.15 h, la Terrassa d’Estiu de l’Auditori. Protagonitzada per Maggie Civantos i William Levy, compte la història de Mario Torres, capità i pilot militar, que arriba a Tenerife quan l’erupció d’un volcà sembla haver remés. Dani, experta vulcanòloga, tem una reactivació violenta imminent que genera un conflicte amb el comité científic. Amb eixa amenaça sobre el poble Garachico, l’amor i la passió que naix entre ells és tan inevitable com qualsevol catàstrofe natural.